Foto’s: Skare trek saam teen plaasmoorde’n Protesoptog na die Uniegebou in Pretoria is op 25 November 2017 gehou om die prioritisering van plaasmoorde te eis. Foto: Reint Dykema Nagenoeg 1 500 mense het Saterdag die nat weer getrotseer om aan ŉ optog teen plaasmoorde in Pretoria deel te neem. AfriForum het saam met verskeie burgerlike organisasies en opposisiepartye dié protesoptog na die Uniegebou gehou om ’n memorandum waarin die prioritisering van plaasmoorde geëis word, aan die president te oorhandig. Organisasies wat aan die optog deelgeneem het, sluit die burgerregte-organisasie AfriForum, die vakbond Solidariteit, die landbou-unie TLU SA, asook opposisiepartye naamlik die DA, die VF Plus en Cope in. AgriSA het vroeër vandeesmaand gesê ná ŉ konsultasieproses met sy lede-organisasies is daar besluit dat AgriSA nie aan die protesoptog sal deelneem nie. Dan Kriek, president van AgriSA, het gesê daar is besluit dat dit nie nou die regte tyd is om by verdere protesoptredes betrokke te raak nie omdat Swart Maandag die boodskap reeds baie duidelik aan die regering oorgedra het dat sy burgers nou genoeg gehad het van misdaad. Ernst Roets, adjunk-uitvoerende hoof van AfriForum, tydens die optog (25 November 2017). Foto: Reint Dykema “Die gevoel onder ons lede is dat die inklusiewe karakter van Swart Maandag nou verpolitiseer kan word en dat politieke ondertone ons nie nader aan ŉ oplossing sal bring nie,” het Kriek gesê. Tommie Esterhuyse, vise-president van Vrystaat Landbou, het vroeër aan Maroela Media gesê daar bestaan ook vrese dat daar konfliksituasies tydens die optog mag ontstaan. Ten spyte van die vrese het die optog vreedsaam en sonder enige voorvalle verloop. Die memorandum is in ontvangs geneem deur Eddie Ntsoani, ’n verteenwoordiger van die minister van polisie, Fikile Mbalula. “Plaasmoorde is ’n nasionale krisis en dit moet as sodanig hanteer word,” het Ernst Roets, adjunk- uitvoerende hoof van AfriForum, gesê. Roets het bygevoeg dat AfriForum nie glo dat boere en plaaswerkers se lewens belangriker as dié van ander landsburgers is nie, maar dat hierdie gemeenskap disproporsioneel geteiken word en dat die aanvalle ’n buitengewone impak op die land het. “Die uniekheid van plaasmoorde regverdig ’n gefokusde teenstrategie.”